મહેસાણા પાસના કન્વીનર નરેન્દ્ર પટેલ, રેશમા પટેલ અને વરુણ પટેલ સાથે ભાજપમાં જોડાયા હતા. જોકે રવિવારે મોડી રાત્રે નરેન્દ્ર પટેલ ભાજપ પર પ્રહારો કરીને ફરીથી પાસમાં જોડાઈ ગયા હતા. મોડી રાત્રે નરેન્દ્ર પટેલે ભાજપ સામે લગાવેલા આરોપોને કારણે રાજકારણ ગરમાયું છે. નરેન્દ્ર પટેલે આક્ષેપ કર્યો છે કે, ભાજપ પાટીદારોને ખરીદવાનો પ્રયાસ કરી રહ્યો છે. નરેન્દ્રે એમ પણ કહ્યું હતું કે, ‘મને બળજબરીપૂર્વક ભાજપમાં જોડવામાં આવ્યો હતો. વરુણ પટેલ મને જિતુ વાઘાણીના ઘરે લઈ ગયો હતો અને કમલમ ખાતે મને લઈ જઈ એક કરોડ રૂપિયાની ઓફર કરાઈ હતી, જેમાંથી 10 લાખ કેશ આપવામાં આવ્યા હતા.’